Nu kan elite og breddeudøvere i Nordjylland få hjælp til sportsskaderne. Et nyt sportsmedicinsk center er netop åbnet i Hjørring, hvor blandt andet fodboldlandsholdets læge, Thøger Persson Krogh, vil vejlede, rådgive og hjælpe.

Går du og bøvler med et dumt løbe-knæ eller en anden irriterende sportsskade? Så er der hjælp at hente. Fra fredag kan både elite- og breddeudøvere nemlig få hjælp til overbelastningsskader på det nye Center for Klinisk Sportsmedicin og Sundhed i Hjørring. Det er fodboldlandsholdets læge, Thøger Persson Krogh, som er holdkaptajn på det nye Sportsmedicinsk Center på regionshospital Nordjylland. Sammen med fem andre eksperter vil de have muligheden for at tilbyde den bedst mulige rådgivning og vurdering til både atleter og motionister. -	Sportsudøvere i Nordjylland får gavn af, at man har samlet fem eksperter i idrætsmedicin, som har rigtig mange års erfaring med at arbejde med atleter på højeste niveau. De får nu pludselig mulighed for at blive set og vurderet hos os. Og forhåbentlig kan vi lave en rigtig god plan sammen med klubberne, så de kan komme sig over deres skader, fortæller Thøger Persson Krogh. Et tæt samarbejde med Regionshospital Nordjylland Center for Klinisk Sportsmedicin og Sundhed er en tværfaglig indsats på Regionshospital Nordjylland. Mens Thøger Persson Krogh og de fem andre eksperter skal arbejde med de længerevarende problemer, er det fortsat den ortopædkirurgiske afdeling på hospitalet, der skal tage hånd om de mere akutte skader. -	Vores målgruppe er folk, som af den ene eller anden grund har fået et problem med, at de ikke kan holde til det, de laver rent idrætsmæssigt. Overbelastningsskader. Det er ikke de akutte skader. Det er ikke brækkede ben, menisk eller korsbånd, det hører til hos ortopædkirurgerne, men hos os er det de lidt mere længerevarende problemer, hvor folk ønsker at komme op på et eller andet højt træningsniveau, men på et eller andet tidspunkt hopper kæden af, siger landsholdslægen.